tartuNLP/wikipedia-smugri-20251201 huggingface dataset:
Batista Tagme Na Waie

Batista Tagme Na Waie (ka "Batista Tagme Na Wai"; 1949 Catió – 1. märts 2009) oli Guinea-Bissau sõjaväelane, kindral, kuni oma mõrvamiseni armee staabiülem. 
Ta oli balanta päritolu. 
Ta võitles Guinea-Bissau iseseisvussõjas. President João Bernardo Vieira korraldatud puhastustes 1980. aastatel jäi ta püsima. Na Waie oli Vieira rivaal. 1990. aastatel osales ta Vieira kukutanud sõjaväehuntas. 
Kui oktoobris 2004 mõrvati staabiülem Verissimo Correia Seabra, sai Na Waie tema ametijärglaseks. IRIN-i järgi oli ta "konsensusfiguur, kelle edutas sõjaväe ladvik ja kelle valitsus oli sunnitud heaks kiitma". 
Pärast Vieira naasmist võimule teatas Na Waie jaanuaris 2009, et elas üle mõrvakatse, kui üks presidendipalee juurde määratud rahvakaitseväelane avas tema ametiauto pihta tule; tule avaja väitis, et tegu polnud mõrvakatsega. 
1. märtsil 2009 toimus sõjaväe peakorteris plahvatus, milles Na Waie hukkus. 
2. märtsil Vieira tapeti, nähtavasti Na Waiele lojaalsete vägede poolt. Hiljem eitas üks sõjaväe esindaja, et tegu oli kättemaksuga. Armee pressiesindaja Zamora Induta ütles siiski, et Vieira oli osaline Na Waie mõrvamises. 5. märtsil ütles üks ohvitser, et Na Waie oli umbes nädal enne surma leidnud ühest sõjaväeangaarist 200 kg kokaiini. Na Waie maeti 8. märtsil; matusetseremoonia toimus Bissaus Sõjaväeklubis. 26. märtsil teatati, et eelnenud päevadel olid kahtlustatuna Na Waie mõrvas arreteeritud kolonel Arsene Balde, kolonel Abdoulaye Ba ja brigaadikindral Melcias Fernandes.
Ronny Hafsås

Ronny André Hafsås (sündinud 14. novembril 1985 Nordfjordeidis) on Norra laske- ja murdmaasuusataja.
Hafsås sai laskesuusatamise juunioride MM-võistlustel 2004. aastal Haute Mauriennes teatevõistluses kuldmedali. Laskesuusatamise maailma karikasarjas on tema parem tulemus olnud 2008. aastal Östersundis saavutatud kuues koht 10 km sprindis.
Hafsås oli neljas murdmaasuusatamise juunioride MM-il 2005. aastal Rovaniemis 10 km vabatehnika sõidus. 
Murdmaasuusatamise MK-sarja avaetapil Beitostølenis 2009. aasta novembris võitis ta 15 km vabatehnika distantsi. Norra meistrivõistlustel 2008. aastal sai ta samal alal hõbemedali.
Tulemused.
Murdmaasuusatamise maailma karikasarjas.
Ronny Hafsås on seni osalenud () kolmel maailma karikasarja etapil ja jõudnud poodiumile ühel kord ja kohe kõige kõrgemale astmele.
Youssou N'Dour

Youssou N'Dour (sündinud 1. oktoobril 1959 Dakaris) on Senegali laulja. 4. aprillist 2012 on ta Senegali turismi- ja kultuuriminister.
Tema üks tuntumaid laule on koos Neneh Cherryga esitatud "7 seconds". 
2020. aasta oktoobris liitus Youssou N'Dour maineka Rootsi Kuningliku Akadeemiaga, teatas asutus.
Thomas Andrews

Thomas Andrews, Jr. (7. veebruar 1873 – 15. aprill 1912) oli iiri päritolu ettevõtja ja laevaehitaja; laevaehitusettevõtte Harland and Wolff tegevdirektor ja osakonnajuhataja. Andrews oli laevaehitaja ja liinilaeva Titanic ehitamise plaanide eestvedaja. Ta oli laeva pardal ka selle esireisil, mil see 14. aprillil 1912 jäämäega kokku põrkas, ning oli üks 1517 hukkunust.
Elulugu.
Lapsepõlv ja noorus.
Thomas Andrews sündis Iirimaal Comberis. Tema vanemad olid Iirimaa Riiginõukogu liige Thomas Andrews ja Eliza Pirrie. Vanemast vennast John Miller Andrewsist sai hiljem Põhja-Iiri peaminister. 1884–1889 käis Andrews Royal Belfasti akadeemilises instituudis. Kuueteistaastaselt asus ta lisatasu teenimise eesmärgil õppepraktikale firmasse Harland and Wolff, kus tema onu lord Pirrie oli osa omanik.
RMS Titanic.
Aastal 1907 hakkas Andrews plaane tegema uutele laevadele RMS Olympic, firmale White Star Line. Olympic ja selle sõsarlaeva RMS Titanicu ehitustöid alustati 1909, disainerid olid William Pirrie ja peadirektor Alexander Carlisle koos Andrewsiga. Nagu ka eelmiste laevade puhul, õppis Andrews nii Titanicut kui ka Olympicut pisiasjadeni tundma, et tagada optimaalset töökorda.
Andrew juhtis Harland and Wolffi töötajatest moodustatud rühma, kes firma ehitatud laevadega esimesi sõite kaasa tegi, jälgis töö kulgu ja tegi vajadusel parandusi. Titanic ei jäänud erandiks ja Andrews koos oma rühmaga asus Titanicuga reisile 10. aprillil 1912. Reisi käigus tegi ta märkmeid, mida tuleks laeval täiustada. 14. aprillil Andrews märkis ühele oma sõbrale, et Titanic on nii täiuslik, kui üks inimese aju seda luua suudab.
14. aprillil kell 23:40 tabas Titanicut jäämägi laeva tüüri poolel. Andrews magas sel ajal oma ametiruumides ja vaevalt märkas kokkupõrget. Kapten Edward J. Smith lasi Andrewsi kutsuda, et aidata uurida kahju. Andrews ja kapten Smith arutasid laeva kahjustusi peagi pärast südaööd ehk pärast seda, kui Andrews oli käinud kahjustatud osas ja saanud teateid laeva kahjustustest. Andrews tegi kindlaks, et esimesed kuus laeva veekindlat kambrit olid üle ujutatud. Ta vahendas selle teabe kapten Smithile, lisades, et tema arvates kulub laeva täielikuks uppumiseks veel tund. Ta teatas ka Smithile, et laeva pardal on liiga vähe päästepaate.
Titanicult evakueerumise alguses palus Andrews reisijatel päästevestid selga panna ja üles tekile suunduda. Täielikult teadlik aja ja päästepaatide nappusest, jätkas ta inimeste kutsumist ja päästmist, lootuses täita kõik paadid võimalikult põhjalikult. Laeva stjuuardi John Stewarti väidete järgi nähti Andrewsi viimati esimese klassi suitsetamisruumis, kamina kohal olevat "Plymouth Harbour" (laht Lõuna-Inglismaal) maali jõllitamas. Maalil oli kujutatud sissepääsu Plymouth Harbouri, kuhu Titanicut tagasireisil oodati. Andrewsi surnukeha pole leitud. 
19. aprillil sai Andrewsi isa telegrammi ema nõolt, kes oli pääsenutega New Yorgis rääkinud ja uurinud Andrewsi kohta. Telegrammis oli kirjas, et Andrews tegutses kuni surmani kangelaslikult, mõeldes vaid teiste päästmisele. Titanicu juhtkond avaldas kõigile siirast kaastunnet.
César Cielo Filho

César Augusto Cielo Filho (sündinud 10. jaanuaril 1987 Santa Bárbara d'Oestes, São Paulo osariigis) on Brasiilia ujuja, olümpiavõitja ja ühteistkümnekordne maailmameister. Ta on kõige edukam Brasiilia ujuja läbi aegade.
Cielo võitis kolm kuldmedalit 2007. aasta Pan-Ameerika mängudel. Need võidud tulid 50 m vabaujumises, 100 m vabaujumises ja 4×100 m vabalt teateujumises. 
2008. aasta olümpiamängudel Pekingis tõusis Cielo autasustamispoodiumile kahel korral. Ta sai 100 m vabaujumises pronksmedali koos USA sportlase Jason Lezakiga. Poole lühemal maal ehk 50 m vabaujumises tuli ta olümpiavõitjaks, mis oli Brasiiliale kõigi aegade esimeseks olümpiakullaks ujumises ja seni ainus olümpiakuldmedal ujumises.
Roomas toimunud 2009. aasta maailmameistrivõistlustel tuli Cielo kahekordseks maailmameistriks. Ta võitis nii 50 kui 100 m vabaujumise. 100 m vabaujumises võitis ta kulla uue maailmarekordiga 46,91.
2011. aasta Pan-Ameerika mängudel võitis ta neli kuldmedalit.
2012. aasta suveolümpiamängudel võitis ta 50 m vabaujumises pronksmedali.
Suure basseini maailmameistrivõistlustelt on ta võitnud kuus kuldmedalit ja lühiraja maailmameistrivõistlustelt viis kuldmedalit.
Talle kuulub 50 meetri vabaltujumise (20,91) ja 100 meetri vabaltujumise (46,91) distantside maailmarekordid.
Aastatel 2008, 2009 ja 2011 on ta valitud Brasiilia aasta sportlaseks.
Aztec

 
Aztec on linn Ameerika Ühendriikides New Mexico osariigis, San Juani maakonna halduskeskus.
Linna lähedal asub Azteci varemete riiklik kultuurimälestis.
Kabelikangrud

Kabelikangrud ehk Kabelimäe kalmed on kalmeväli Muuksi külas Kuusalu vallas. Kangruid on kuus ja nad asuvad Kabelimäel, umbes 0,5 km küla keskusest ida pool, Mikani talu maal.
Vöödikulaadsed

Vöödikulaadsed ("Cortinariales") on tänapäeval tunnustamata kandseente selts.
Varem siia liigitatud sugukonnad liigitatakse šampinjonilaadsete seltsi.
Lincolni meri

Lincolni meri (inglise keeles "Lincoln Sea") on Põhja-Jäämere ääremeri, mis paikneb Kanada põhjapoolseimast Columbia neemest läänes kuni Gröönimaa põhjapoolseima Morris Jesupi neemeni idas. Mere põhjapiiri määrab ortodroom nende kahe neeme tipu vahel. Lincolni meri ümbritseb Ellesmere'i saare ja Gröönimaa põhjarannikut. 
Meri on aasta ringi kaetud jääga, mille paksus ulatub 15 meetrini. Kusagil Põhja-Jäämeres pole paksemat jääd. Mere sügavus on 100–300 m.
Vesi voolab merre Narese väina põhjapoolseima osa Robesoni väina kaudu. Hoovused kulgevad ida suunas.
Adolphus Washington Greely andis merele nime aastatel 1881–1884 Lady Franklini lahte sooritatud polaarekspeditsiooni käigus Ameerika Ühendriikide sõjaministri, Abraham Lincolni poja Robert Todd Lincolni auks.
Mere kaldad on kaljused ja tugevalt fjordidega lõhestatud. Kallastelt langevad merre liustikud. 
Ainus Lincolni mere rannikul asuv asula on Alert, mis on maailma põhjapoolseim asustatud punkt. 
Lincolni merest ida pool on Wandeli meri.
Smithi väin

Smithi väin (inglise "Smith Sound") on väin Põhja-Jäämeres Taani põhjapoolseima saare Gröönimaa ja Kanada põhjapoolseima saare Ellesmere'i vahel. Smithi väin ühendab Baffini lahte Kane'i lahega ja on Narese väina osa.
Väina avastas 1616. aastal William Baffin, kes nimetas selle Inglismaa diplomaadi Thomas Smythi auks Sir Thomas Smithi laheks. Alates 1750. aastatest märgiti seda kaartidel Sir Thomas Smithi väinana, kuigi seda kuni John Rossi 1818. aasta ekspeditsioonini ei uuritud. Alates sellest ajast on väin tuntud lihtsalt Smithi väinana.
Edward Augustus Inglefield näitas 1832, et Smithi väin pole laht ega fjordi suue, vaid väin.
Nunap Isua

Nunap Isua (ka Uummannarsuaq, taani "Kap Farvel"; inglise "Cape Farewell") on Gröönimaa lõunapoolseim neem. Asub Itilleqi saarel põhjalaiusel 59° 46' 23".
Ingliskeelse nime andis neemele 1585. aastal Gröönimaa taasavastaja John Davis.
Saksa misjonär Konrad Kleinschmidt rajas u 50 km kaugusele neeme tipust 1824. aastal hernhuutlaste kogukonna Friedrichstal.
Będzini linnus

Będzini linnus on 14. sajandil ehitatud linnus Lõuna-Poola Sileesia vojevoodkonnas Będzinis.
Kim Philby

Harold Adrian Russell Philby (ka Kim Philby või H.A.R. Philby; 1. jaanuar 1912 Ambala, India – 11. mai 1988 Moskva) oli Suurbritannia luureteenistuste (MI6) tippametnik, välisluure resident Türgis (1947–1949). Ta oli kommunist, kes töötas topeltagendina NKVD ja KGB huvides. Ta kuulus Nõukogude Liidu agentide hulka, keda tunti kui Cambridge'i viisikut. 
Noorpõlv.
Kim Philby sündis Harry St. John Bridger Philby (hiljem šeik Abdulla) pojana. Mõne aja pärast asus pere Inglismaale, kus Kim Philby sai väga hea hariduse, muutudes paljude eakaaslaste kombel härrassotsialistiks. 1929. aastal asus Kim Philby õppima Cambridge’i Trinity College’isse, mille ta lõpetas 1933. aastal. Seal tutvus ta samas õppivate Etoni eliitkoolist pärit noormeestega, keda ühendasid sotsialismilembus ja homoseksuaalsus.
Luuretegevus.
Mõnedel andmetel värbas Nõukogude luuraja Arnold Deutsch ta 1. juunil 1934 Londoni Regent's Parkis.
Hispaanias.
Philby sõitis Hispaania kodusõja ajal 3. veebruaril 1937 Hispaaniasse Sevillasse, kus ta hakkas tegutsema vabakutselise ajakirjaniku ja Nõukogude Liidu agendina ning pidi aru andma sealsetest julgeolekuotsustest Francisco Franco peakorteris. 
24. mail 1937 sai ta ajalehe "The Times" Francisco Franco peakorterisse määratud erikorrespondendiks. 
Philby reportaažid olid Franco suhtes niivõrd soosivad, et Franco andis talle 2. märtsil 1938 Cruz de la Orden de Merito Militari ordeni.
Kim Philby, saanud Nõukogude-vastase luure koordinaatoriks (1945–1947), paljastas hulga eesti agente (Richard Maasing, August Rei, Heinrich Laretei, Aksel Linkhorst). 
1947–1949 määrati ta tööle Istanbuli. 1949 sai Philbyst Briti salaluure sideohvitser CIA juures Washingtonis. CIA hakkas teda kahtlustama ja 1951 olid nad üpris kindlad, et Philby võib olla Nõukogude spioon.
Kim Philby suri NSV Liidus 1988. aastal ja on maetud Moskva Kuntsevo kalmistule. 
Kim Phliby isa Harry St. John Bridger Philby oli Saudi Araabia kuninga Abd al-aziz Al Saudi lähedane nõunik, läks islami usku ja sai kuninga väimeheks. Kim Philby vend Khaled Philby on ÜRO kõrge ametnik, endine ÜRO esindaja Turkmenistanis.
Josette Rey-Debove

Josette Rey-Debove (16. november 1929, Calais, Pas-de-Calais – 22. veebruar 2005, Senegal) oli prantsuse leksikograaf ja semiootik.
Franz Nyenstede

Franz Nyenstede (ka Frantz Neustedt, Nyenstedt, Nystedt, Nyenstädt, Neustädt, vene Франц Ниенштедт; vkj 15. august 1540 Hoya krahvkond Vestfaal – 1622 ? Riia) oli kroonik, kaupmees Tartus ja Tallinnas ning Riia raehärra ja bürgermeister.
Nyenstede asus Liivimaale elama 1554. aastal ning tegutses mitmes linnas kaupmehena. 
1557. aastal oli ta Tartu linna saadikuna Tartu maksu üle Moskva tsaaririigis käinud Liivimaa läbirääkimiste saatkonnas. Pärast seda, kui venelased vallutasid Vene-Liivimaa sõjas Tartu, põgenes ta 1571. aastal Riiga, kus sai hiljem raehärraks ja bürgermeistriks. 
Seejärel oli ta Riia rae liige nii Riia üleminekul Poola-Leedu võimu alla kui ka 1584–1589 toimunud kalendrirahutuste ajal Riias.
Tema kroonika, mis on kirjutatud suhteliselt diletantlikult, kuid sisaldab siiski mitmeid huvitavaid teateid tema kaasaja kohta, ulatub kuni 1609. aastani.
Talle kuulus Suntaži (Sunzel) mõis Suntaži kihelkonnas Liivimaal. 
Franz Nyenstede oli lastetus abielus Tartu bürgermeister Detmer Meyeri tütrega.
Bjorjoljohh

Bjorjoljohh (jakuudi keeles Бөрөлөөх, vene keeles Бёрёлёх, alamjooksul Jelon - Елонь) on jõgi Venemaal Sahhas. 
Jõe pikkus on 754 km, valgala pindala 17 000 km². 
Jõgi agab Tšerski mägedest; moodustub Tšamõga-Okatõni ja Kemelkan-Okati jõe liitumisel. Voolab Jana-Indigirka madalikul valdavalt kirdesse. Suubub vasakult Indigirka deltasse.
Peamised lisajõed on Uese-Kõllahh (vasakpoolne) ning Ulahhan-Kõllahh (Tiit), Selgannahh ja Arõ-Mae (parempoolsed).
Clipperton

Clipperton (prantsuse "Île de Clipperton" või "Île de la Passion", hispaania "Isla de la Pasión") on asustamata atoll Vaikses ookeanis. Atolli pindala on 8,9 km², kuid maismaad on vaid 1,7 km². Saar on madal, kõrgus kuni 21 m. Kuulub Prantsusmaale.
Virve Sarapik

Virve Sarapik (sündinud 25. juunil 1961) on eesti kunstiteadlane ja semiootik.
Ta kaitses 1999. aastal Tartu Ülikoolis doktoritöö semiootika ja kulturoloogia alal ning sai doktorikraadi.
Sarapik on töötanud alates 1989. aastast Eesti Kunstiakadeemias, algul assistendi, seejärel dotsendi, vanemteaduri ja erakorralise professorina. Aastatel 1998–2002 töötas ta ka Underi ja Tuglase Kirjanduskeskuses ning 2003–2014 Eesti Kirjandusmuuseumi vanemteaduri ja kultuuriteooria töörühma juhina. 
Ta on alates 2010. aastast Eesti Kunstiakadeemia professor, 2017. aasta septembrist EKA kunstiteaduse ja visuaalkultuuri instituudi juhataja.
Isiklikku.
Virve Sarapiku abikaasa on füüsik Jaan Kalda.
Bongoville

Bongoville on asula Gaboni idaosas Ülem-Ogooué provintsis. Asub Franceville'ist idas. 
Bongoville, varasema nimega Lewaï, on president Omar Bongo sünniküla.
Bongoville'is on suur staadion.
Franceville

Franceville on linn Gaboni idaosas, Ülem-Ogooué provintsi halduskeskus. Asub Mpassa jõe ääres.
Linn kasvas välja Masuku külast, kuhu Savorgnan de Brazza asustas vabastatud orje ja nimetas küla ümber 1880. aastal.
Linnas on Transgaboni raudtee lõppjaam. Seal lõpeb ka maantee N3.
Franceville'i on maetud Omar Bongo.
Augusto Ponzio

Augusto Ponzio (sündinud 17. veebruaril 1942) on Itaalia semiootik.
Ta töötab keelefilosoofia ja üldise lingvistika professorina Bari Ülikoolis. Ta on avaldanud rea uurimusi semiootika ja Mihhail Bahtini tööde alal.
Bari Ülikool

Bari Ülikool (itaalia keeles "Università degli Studi di Bari “Aldo Moro”") on ülikool Bari linnas Itaalias.
Ülikool asutati 1925. aastal.
Reality Killed The Video Star

"Reality Killed the Video Star" on laulja Robbie Williamsi kaheksas stuudioalbum, mis ilmus 9. novembril 2009.
Singlid.
Singel "Bodies" on kinnitatud albumi esimeseks ametlikuks singliks. Esmaesitus toimus BBC Radio 1-s 4. septembril 2009. Singlit "Bodies" saab kuulata YouTube'ist, kus on ametlikult terve singel kuulatav Bodies singel.
Gunther Kress

Gunther Rolf Kress (18. märts 1940 Nürnberg, Saksamaa – 20. juuni 2019) oli inglise semiootik.
Ta õppis Austraalias Newcastle'i ülikoolis. Seejärel stažeeris, tegi teadust ja õpetas Kenti ülikoolis, East Anglia ülikoolis, Lõuna-Austraalia ülikoolis ning Sydney tehnoloogiaülikoolis (UTS). 
Alates 1991. aastast töötas Kress semiootika- ja haridusteaduste professorina Londoni Ülikoolis. Ta on pälvinud tunnustust oma töödega sotsiosemiootika ja visuaalsemiootika valdkonnas. Tema multimodaalsuse uuringud on tekstiõpetuses kujunenud kaanoniks.
Ta on esinenud Eestis 2003., 2006., 2012. ja 2018. aastal.
Oussama Mellouli

Oussama "Ous" Mellouli (araabia أسامة الملولي; sündinud 16. veebruaril 1984 Tunisis) on Tuneesia ujuja. Ta on kahekordne olümpiavõitja ja kahekordne maailmameister.
Mellouli võitis esimese medali maailmameistrivõistlustelt 2003. aasta MM-il Barcelonas 400 m kompleksujumises, kui ta oli kolmas. Võitjale Michael Phelpsile kaotas ta rohkem kui 6 sekundiga. 2005. aasta maailmameistrivõistlustel Montréalis sai ta kaks pronksmedalit, olles kolmas nii 400 m vabaujumises kui ka sama pikas kompleksujumises.
2007. aasta MM-il Melbourne'is võitis ta algselt 800 m vabaujumises kuldmedali ja 400 m vabaujumises hõbemedali, kuid ta siiski pidi need loovutama, kui selgus, et ta oli andnud positiivse dopinguproovi juba novembris 2006. Ta sai 18-kuulise võistluskeelu, mille alguseks märgiti 30. november 2006.
2008. aasta olümpiamängudel Pekingis tuli Melloulist Tuneesia esimene olümpiavõitja ujumises. See oli läbi aegade alles teine Tuneesia olümpiavõit. Esimese olümpiavõidu oli toonud 1968. aasta OM-ilt Méxicost 5000 m jooksus Mohamed Gammoudi. Mellouli võitis Pekingis 1500 m vabaujumise, jättes teiseks Austraalia sportlase Grant Hacketti, kes üritas võita olümpiamängudelt kolmandat kulda järjest sellel alal.
Roomas toimunud 2009. aasta maailmameistrivõistlustel tuli Mellouli maailmameistriks 1500 m vabaujumises ajaga 14.37,28. Lisaks sai ta veel kaks hõbemedalit 400 ja 800 m vabaujumises.
Cambridge'i viisik

Cambridge'i viisik (ingl "Cambridge Five") oli Nõukogude luure poolt 1930. aastatel Suurbritannia elitaarse Cambridge'i ülikooli õppurite seast värvatud agentide võrgustik, mis edastas NSV Liidule poliitilist ja sõjalist informatsiooni teise maailmasõja ja külma sõja ajal, kuni 1950. aastate alguseni.
Viisiku liikmed olid 
Kuna Cairncrossi osalemine võrgustikus sai laiemalt teatavaks alles 1990. aastatel, on spioonirühmitust nimetatud ka Cambridge'i nelikuks. Kolm viisiku liiget (Kim Philby, Guy Burgess ja Donald Duart Maclean) põgenesid hiljem NSV Liitu.
Taust ja värbamine.
Viiest agendist neli kuulus inglise kõrgklassi ning ainult üks neist, John Cairncross, oli pärit lihtrahva seast. 1930. aastail olid NSV Liidu ja Kominterni tehtud propaganda tulemusena Suurbritannia ülikoolides materiaalselt kindlustatud noorte hulgas suhteliselt laialt levinud sotsialistlikud ideed, mille üle toimusid poolavalikud arutlused klubides ja noorte kogunemistel. Kasutades inglise vanema põlvkonna kommunistliku liikumise pooldajate (Arthur Winn) antud vihjeid värbamiseks sobilike isikute kohta (kuni 25 noort) õnnestus Nõukogude illegaalse luurevõrgustiku luureagentidel (Arnold Deutsch) kaasata ideoloogilisel pinnal (poolehoid Nõukogude Liidus ehitatavale heaoluriigile) ja arvatavasti ka seksuaalse sättumuse põhjal (homo- ja biseksuaalsus) teadaolevalt vähemalt need viis võimekat üliõpilast (mõningatel andmetel rohkemgi), kes peagi tõusid Suurbritannia luure- või välisteenistuses kaalukatele ametikohtadele, mis võimaldasid neil edastada konfidentsiaalset sõjalist ja poliitilist teavet NSV Liidule ligi 20 aasta jooksul.
John Cairncrossi (1913–1995) tegevus.
Cairncrossil, kes töötas 1940. aastatel Suurbritannias ministriabina ja pärast luureametis SIS, oli juurdepääs mitmesugustele tuumauuringuid ja -tehnoloogiat käsitlevatele dokumentidele ja aruannetele. 1943. aastal autasustas NSV Liit teda Punalipu ordeniga. Cairncross jõudis paljastamata pensionile minna ja kolis Prantsusmaale. Tema tegevus paljastati tagantjärele, kuid kohtu alla ta ei läinudki – väidetavalt vastutasuks avameelse ja kõikehõlmava ülestunnistuse eest.
Üldmaateadus

Üldmaateadus on geograafilise hariduse peamine õppeaine, loodusgeograafiliste teaduste alus. Seda õpetatakse kõrgkoolides geograafia ja geoökoloogia erialal ning Eestis kooli gümnaasiumiastmes. Eesti kõrgkoolides (Tartu ja Tallinna ülikoolis) on vastava õppeaine nimetus "maateaduste alused" või "maateaduse alused".
Üldmaateadus uurib Maa kui terviku ehituse, koostise, arenemise ja geograafilise liigestuse üldisi seaduspärasusi.
Kim Kardashian

Kimberly Noel Kardashian (sündinud 21. oktoobril 1980 Los Angeleses) on Ameerika Ühendriikide tõsielusarja tegelane, modell ja ettevõtja. 
Tema isa on kolmanda põlve Ameerika armeenlane ning tema ema esivanemad on pärit Hollandist, Inglismaalt ja Šotimaalt. 
Armeenia päritolu tõttu on Kardashian korduvalt toetanud armeenlaste genotsiidi tunnistamist ning julgustanud ka Ameerika Ühendriikide presidenti Barack Obamat ja valitsust genotsiidi ametlikult tunnistama. 2011. aasta 21. aprillil, vaid mõni päev enne genotsiidi 96. aastapäeva, kirjutas ta sel teemal ka oma blogis ja Twitteri kontol.
Perekond.
Kim Kardashiani isa on Robert Kardashian, ema Kristen Jenner (tuntud kui Kris Jenner), õed Kourtney Kardashian ja Khloé Kardashian, vend Robert Kardashian ning poolõed Kendall Jenner ja Kylie Jenner.
Isiklikku.
2000. aastal abiellus Kardashian muusikaprodutsent Damon Thomasega. Thomas algatas abielulahutuse 2003. aastal. 
2011. aasta mais kihlus Kardashian NBA korvpalluri Kris Humpherisega, kellega ta oli suhtes alates 2010. aasta oktoobrist. Nad abiellusid 20. augustil 2011 Californias. 72 päeva pärast abiellumist algatas Kardashian abielulahutuse. 
2012. aasta aprillis alustas ta suhet räppar Kanye Westiga. Nad kihlusid 21. oktoobril 2013, Kimi 33. sünnipäeval. Abielu sõlmiti 24. mail 2014 Itaalias. Neil on tütar North West (sündinud 2013) ja poeg Saint West (sündinud 2015) ning surrogaatema sünnitatud tütar Chicago West (sündinud 2018) ja poeg Psalm West (sündinud 2019).
Louis Homilius

Louis Homilius (vene Луи Фёдорович (Людвиг Фридрихович) Гомилиус; 25. mai 1845 Peterburi – 27. detsember 1908 Peterburi) oli vene organist, töötas Peterburi Konservatooriumis.
Tema õpilaste seas olid Artur Kapp, Rudolf Tobias, Peeter Süda, Mart Saar ja Otto Hermann.
Märjamaa raudteejaam

Märjamaa raudteejaam oli raudteejaam Rapla maakonnas Märjamaa vallas Märjamaa alevis, Rapla–Virtsu raudtee 27. kilomeetril.
Jaamahoone aadress on Jaama tänav 5. Täpselt sama projekti järgi ehitati Vigala raudteejaama hoone. Jaama sulgemise järel oli hoone kasutusel postkontori ja elamuna. Raudteelaste elamute aadressid on Jaama tänav 1 ning 3. Ka veetorn on säilinud.
Raudteetammilt Virtsu poole vaadates jääb jaamahoone paremale.
Märjamaale eelnes Rapla poolt reisirongipeatustest kas Pühatu jaam või Orgita peatus ning järgnes Paeküla jaam.
Lakoonia laht

Lakoonia laht (kreeka Λακωνικός Κόλπος, "Lakonikós Kólpos") on Vahemere laht Peloponnesose lõunakaldal Joonia mere lõunaosas. Piirneb läänes Tainaroniga ja idas Malea neemega, kagus Kýthira saarega. Laius suudmes 37 km, ulatub maasse 41 km ulatuses. Sügavus ületab 1 km.
Lahte ümbritsenud Vana-Kreeka maakonna Lakoonia (ka Lacedaemonia) keskus oli Sparta.
Codfish

Codfish ehk Whenua Hou on asustamata saar Tasmani meres. Pindala 14 ruutkilomeetrit. Saar on künklik, kõrgus kuni 249 m. Kuulub Uus-Meremaale.
Saarel on kakkpapagoi asurkond.
Thomas Hiärn

Thomas Hiärn (ka Tomas Hjärne, Hiärne, Hiærne, Hjärn, Hiaern; 1638 Skuoritsa, Ingeri – vkj 6. / 16. august 1678 Virtsu mõis) oli rootsiaegne ametnik ja kroonik.
Ta sündis Ingerimaa Nyeni kirikuõpetaja Erlandus Jonæ Hiärne (surnud 1654 Nyen) pojana, õppis 1655. aastast Academia Gustavianas, töötas Bengt Horni sekretärina, 1662–1666 Tallinna linnusekohtus ja Virtsu mõisa valitsejana ja Saaremaa rüütelkonna sekretär.
Ta kirjutas 7. osalise Eesti-, Liivi- ja Lätimaa ajaloo, mis käsitleb sündmusi aastani 1639. Oma kroonikasse on Hiärne, keda on nimetatud ka Liivimaa Liviuseks, kokku kuhjanud ulatusliku materjali alates legendaarsete teadetega muinasajast ja lõpetades konkreetsete faktidega oma kaasajast.
Tema Academia Gustavianas õppinud vend Urban Hjärne (1641–1724) sai 1689 Rootsi aadlikuks (Rootsi rüütelkonnas nr 1149) ja oli muuhulgas Riia garnisoni arst ja Liivimaa kindralkuberner Claes Totti ihuarst Riias.
Kookossaar

Kookossaar (hispaania keeles "Isla del Coco") on väike asustamata saar Vaikse ookeani idaosas. Pindala 24 ruutkilomeetrit. Saar on mägine, kõrgus kuni 576 m. Kuulub Costa Ricale.
Kookossaar kuulub UNESCO maailmapärandi nimistusse.
Allyson Felix

Allyson Michelle Felix (sündinud 18. novembril 1985 Los Angeleses California osariigis) on USA kergejõustiklane (jooksja), kelle põhidistants on 200 meetri jooks, kuid ta võistleb ka 100 ja 400 meetri jooksus. Ta on seitsmekordne olümpiavõitja ja neljateistkümnekordne maailmameister.
Ta on aegade edukaim sportlane kergejõustiku maailmameistrivõistlustel, olles võitnud kokku 20 medalit (14 kulda, kolm hõbedat ja kolm pronksi).
Ta on tulnud kolmel korral Teemantliiga võitjaks 200 meetri jooksus (2010, 2014, 2015) ning ühel korral 400 meetri jooksus (2010).
2015. aasta maailmameistrivõistlustel Pekingis läbis ta 4×400 meetri teatejooksus oma etapi ajaga 47,72. Teatejooksus on 400 meetrit temast kiiremini jooksnud ainult Jarmila Kratochvílová ja Marita Koch.
2012. aastal valiti ta maailma aasta naiskergejõustiklaseks.
Luftwaffe

Luftwaffe on Saksamaa Bundeswehri lennuväe nimetus. 
Ajalugu.
Saksa keisririik.
Luftwaffe eelkäija oli keiserlik lennuvägi, mis moodustati 1910. aastal nimega "Die Fliegertruppen des deutschen Kaiserreiches". Nimetus "Luftstreitkräfte" tuli kasutusele 1916. aasta lõpus, kui võeti kasutusele sõjalennukid. 
Pärast Saksa keisririigi kaotust esimeses maailmasõjas pidi Saksamaa oma lennuväe 8. mail 1920 laiali saatma, sest Versailles' rahuleping keelas Saksamaal lennuväe omamist.
Saksa Riik.
Natsionaalsotsialistliku Saksamaa Wehrmachti õhujõud Luftwaffe moodustati 26. veebruaril 1935. See kasvas üheks suuremaks ja moodsamaks lennuväeks teise maailmasõja algul 1939. aastal ja saadeti laiali 1946. aastal. 
Saksamaa Liitvabariik.
1956. aastal moodustati Bundeswehri lennuvägi. 
13. jaanuaril 2004 teatas Saksamaa kaitseminister Peter Struck õhusõidukite arvu vähendamisest Luftwaffes 426-lt 2004. aasta alguses 265-ni 2015. aastal.
Nimetus teistes riikides.
Šveitsi lennuväe nimi on "Schweizer Luftwaffe" ehk Šveitsi Luftwaffe. Saksa DV lennuväe nimi oli "Die Luftstreitkräfte der Nationalen Volksarmee" ja Austria lennuväe nimi on "Österreichische Luftstreitkräfte".
Vihtori Kosola

Iisakki Vihtori Kosola (10. juuli 1884 Ylihärmä vald – 14. detsember 1936 Lapua) oli Soome paremäärmusliku Lapua liikumise juht.
Kosola meenutas vaimselt, poliitilistelt ideedelt ja välimuselt hilisemat Nõukogude Liidu juhti Nikita Hruštšovi. Tema isikus ühinesid talupoeglik maailmapilt lõputu räuskamise, ähvardamise ja ärplemisega. 
Ta ütles 30. novembril 1930: "Meie teeme, mis tahame, kuna teised teevad, mida võivad."
Vihtori Kosola hukkus kahtlastel asjaoludel. Arvatakse, et ta mürgitati.
Kriegsmarine

Kriegsmarine (eesti keeles "sõjamerelaevastik") oli 1935–1945 Saksamaa merelaevastiku ametlik nimetus. Selle eelmised nimetused olid Reichsmarine ning Kaiserliche Marine. Kriegsmarine oli üks Wehrmachti väeliigist.
Echternach

Echternach (luksemburgi keeles "Iechternach") on linn Luksemburgi idaosas Grevenmacheri ringkonnas Echternachi kantonis. Echternach asub Saksamaa piiri ääres.
Alfred Röding

Alfred Röding (31. august 1916 Tallinn – 3. aprill 1996 Tallinn) oli eesti poksija. Ta poksis aastatel 1931–1944 Tallinna Spordis, kus tema treenerid oli vanem vend Voldemar, Karl Mänd ja Konstantin Gern ning aastatel 1944–1950 Tallinna Spartakis.
Röding sai Eesti meistrivõistlustel kergekeskkaalus (kuni 66,7 kg) kaks korda II koha (1937 ja 1938) ja ühe korra III koha (1943).
Röding oli kergekeskkaalus (kuni 66,7 kg) kolmekordne Eesti NSV meister (1946–1948). Ta sai Eesti NSV meistrivõistlustel kergekeskkaalus (kuni 66,7 kg) kaks korda II koha (1945 ja 1949).
Röding sai NSV Liidu meistrivõistlustel kergekeskkaalus (kuni 66,7 kg) kaks korda V koha (1946 ja 1947). Ta sai Spartaki üleliidulistel meistrivõistlustel esikoha (1948).
Röding tegutses hiljem ka poksikohtunikuna.
Isiklikku.
Alfred Rödingu vend oli poksija Voldemar Röding.
Riisikas

Riisikas ("Lactarius") on pilvikulaadsete seltsi pilvikuliste sugukonda kuuluv seeneperekond.
Nimetus.
Teaduslik nimetus "Lactarius" tuleb sellest, et kui seenekübarat või -jalga vigastada, eritab seen piimmahla. Piim on ladina keeles "lac".
Esimest korda kirjeldas riisikate perekonda Christian Hendrik Persoon aastal 1797.
Liigid.
Perekonda kuulub umbes 400 liiki. Neid leidub suuremas osas maailmas, põhja suunas kuni tundra ja metsatundrani. Eestiski kasvab palju liike. Liigi määramisel arvestatakse seda, kas seenekübar on paljas ja limane või sametine või karvane (eriti noortel seentel) ning piimmahla algset värvust (valge, kreemikas, oranž, lilla vms) ja värvust pärast kuivamist.
Kirjeldus.
Seenekübar on riisikatel sageli nõgus, vanadel seentel vahel isegi lehtrikujuline. Suurel osal liikidel on kübaral kontsentrilised ringid. Suurel osal liikidest on seenejalg õõnes.
Enamik riisikaliike elab sümbioosis mingi kindla puuliigiga ja moodustab mükoriisa. Paljud riisikaliigid on nime saanud sellest, et kasvavad sageli kindlat liiki puu all.
Kasutamine.
Mitmed riisikad on tooreltki söödavad, enamik siiski mitte. Kuid pärast kupatamist mürgid kaovad ja sadade riisikaliikide hulgas pole ükski pärast kupatamist mürgine, samas on paljud neist nii väikese toiteväärtusega, et neid ei soovitata süüa. Kõige paremate söögiseente hulka kuuluvad vähesed riisikaliigid, mis kõik kasvavad ka Eestis: porgandriisikas, kuuseriisikas ja veririisikas. Seenekirjanduses peetakse nendest kõige väärtuslikumaks veririisikat. Kahte esimest hinnatakse eriti kõrgelt Lääne- ja Kesk-Euroopas, veririisikas on katalaanide lemmikseen.
Eestis kasvavaid riisikaid võib jaotada kahte rühma: kibeda maitsega riisikad, mida tuleb enne toiduks kasutamist kupatada, ja maheda maitsega riisikad, mida võib tarvitada värskelt, kupatamata. Kibeda maitsega riisikatest on tuntumad männiriisikas, kaseriisikas, kollariisikas ja tõmmuriisikas. Maheda maitsega riisikaid on vähem, nendest tuntumad on niiskeis kuusikuis kasvav kuuseriisikas ning temaga sarnanevad porgandriisikas ja veririisikas, mis kasvavad vastavalt liivastes ja lubjarikastes männikutes.
Alpi nõmmeküünal

Alpi nõmmeküünal ("Richea continentis") on kanarbikuliste sugukonda ja nõmmeküünla perekonda kuuluv taimeliik.
Ta kasvab Austraalias.
Uus-Lõuna-Walesi Ülikool

Uus-Lõuna-Walesi Ülikool (inglise keeles "University of New South Wales") on ülikool Austraalias Sydneys.
See asub Sydney kagupoolses äärelinnas Kensingtonis.
Ülikool on asutatud 1. juuli 1949 ja aastani 1958 kandis nime "Uus-Lõuna-Walesi Tehnikaülikool".
Peamine Muhu väina laevatee

Peamine Muhu väina laevatee on umbes 50 meremiili pikkune põhja–lõunasuunaline faarvaater läbi Väinamere.
Laevatee algab Hiiumaa ja Vormsi vahelt Apollo madala juurest (11 meremiili Tahkuna ninast kagus) ja läheb läbi Hari kurgu. Edasi kulgeb veetee ida pool Heinlaidu, Kõverlaidu ja Muhu saart ja lääne pool Kumari laidu, Sipelgarahu, Papilaidu ja Kesselaidu. Läbi Viire kurgu jõuab laevatee Liivi lahte.
Laevatee on tähistatud poidega. Raugi tulepoi oli Venemaa Keisririigi esimene tulepoi. Tähtsamad kaldal asuvad meremärgid on Harilaiu tuletorn, Harilaiu alumine tulepaak, Raugi ülemine tulepaak, Raugi alumine tulepaak, Kessu ülemine tulepaak, Kessu alumine tulepaak ja Viirelaiu tuletorn.
Laevatee sügavus on vähemalt 4,7 meetrit.
Lühikest aega oli laevatee madalamaks alternatiiviks Kumari kanalile (tänapäeval ei kasutata; varasem sügavus vähemalt 7,5 m).
Rohuküla–Heltermaa ja Virtsu–Kuivastu laevatee vaheline ala suletakse talvel laevaliikluseks, et lasta tekkida jääteede jaoks piisavalt paksul merejääl.
Ajalooliselt on seda kasutanud Vene sõjalaevad, et lühendada Kroonlinna (Piiteri) ja Riia vahelist teekonda.
Fütokeemia

Fütokeemia ehk taimekeemia ehk taimebiokeemia on teadusharu, mis tegeleb taimede keemilise uurimisega.
Meditsiinis teati juba palju varem, et taimede ja ravimite mõju oleneb neis sisalduvatest ainetest, kuid fütokeemia ajastu alguseks peetakse 19. sajandi algust, kui jõuti looduslikust materjalist toimeainete eraldamiseni. Usutavasti oli esimene taimest eraldatud toimeaine morfiin 1804. aasta paiku.
Raugi vasaku külje poi

Raugi vasaku külje poi (ka "Raugi tulepoi") on poi peamise Muhu väina laevatee ääres.
Asukoht.
Asub Raugi ülemise ja alumise ning Kessu ülemise ja alumise tulepaagi sihtide ristumiskohal ning tähistab laevatee käänukohta Kumari lee ja Raugi madala vahel.
Poi geograafilised koordinaadid on .
Poi on nähtav näiteks Üügu pangalt.
Talveks võetakse poi merest välja.
Tule omadused.
Tänapäeval vilgub punane tuli pimedal ajal, iga 2,7 sekundi järel 0,3 sekundiks.
Ajalugu.
1885. aastal paigaldatud Raugi tulepoi oli Venemaa Keisririigi esimene tulepoi. See oli valge-punasetriibuline poi, mille 4 kellukest helisesid lainetuses.
1927. aastal oli poi tuli 4 meetri kõrgusel. Tuli oli punane nn lühikeplink, mis paistis 8 meremiili kaugusele. Poi oli valget värvi, küljel kiri "E. V. Nr. 78".
Vicky Cristina Barcelona

"Vicky Cristina Barcelona" on 2008. aastal valminud Woody Alleni film.
Ta pole sinust eriti huvitatud

"Ta pole sinust eriti huvitatud" (inglise "He's Just Not That Into You") on 2009. aastal valminud Ameerika Ühendriikide romantiline komöödiafilm.
Põdrakärbes

Põdrakärbes ("Lipoptena cervi") on kahetiivaliste seltsi raudkärblaste sugukonda kuuluv putukas.
Uškovo

Uškovo (soome "Tyrisevä") on Peterburi haldusalasse kuuluv alev Soome lahe põhjakaldal, mis kuulub Kurortnõi rajooni. 
Asula sai venekeelse nime 1944. aastal Viiburi pealetungi käigus hukkunud Nõukogude Liidu kangelase jefreitor Dmitri Uškovi järgi.
Führerbunker

Führerbunker (saksa keeles 'Juhi varjend') oli maa-alune pommivarjendina kasutatud ruumide kompleks Berliinis, kus Adolf Hitler ja tema abikaasa Eva Braun end peitsid ja lõpuks enesetapu tegid. Punker asus Wilhelmstraße ääres Riigikantselei aia all.
Viimased osad punkrist hävitati ehitustegevuse käigus aastatel 1988–1989. 8. juulil 2006 avati punkri asukohas infotahvel.
Laevatee

Laevatee (ka faarvaater, laevajoom) on veetee osa, mis on veeliikluseks sobivaim ning navigatsiooniteabes avaldatud ja vajadusel meremärkidega tähistatud.
Ajalooliselt on faarvaater tähendanud ka ainult kitsast laevateed. Eesti keeles on kasutatud sõna "faarvaater" asemel ka sõna "sõiduvesi". Tänapäeval käsitletakse sõiduvett pigem veeteena, s.t alana, kus on veesõidukiga võimalik sõita.
Salme Põhikool

Salme Põhikool (endise nimega Jüri Suurhansu nimeline Salme 9-klassiline Kool) on põhikool Saare maakonnas Saaremaa vallas Salme alevikus aadressil Kuressaare maantee 1. Koolihoone asub Salme jõe põhjakaldal, Kuressaare poolt tulles jääb tee äärde paremale poole.
Kool alustas tegevust 1. septembril 1988. Kooli eelkäijad olid Salme Algkool (tegutses aastatel 1918–1988 kunagise Salme vallamaja ruumides) ja Tiirimetsa 8-klassiline kool (tegutses aastatel 1936–1988). Esimesel õppeaastal oli koolis 20 õpetajat ja 178 õpilast. 1988. aastal alustas õppetööd kaks esimest klassi, ehk teiste klassidega kokku kümme klassikomplekti, ja nii jätkati viis aastat. Kooli kõige suurem õpilaste arv on olnud 186.
Salme Põhikooli esimene direktor oli Arno Vinni. Tema auks on kooliõuel mälestuspink. 
2008. aasta sügisel leiti kooli juurest mullatööde käigus esimene muinaslaev ja 2010. aasta arheoloogiliste kaevamiste käigus teine. Salme Põhikooli on oma tunnuslause: "Tõllu tugevus, viikingite visadus ja esiisade tarkus kahe mere vahel." Koolimaja ees on puidust viikingikuju, mille autor on Maire Põldma.
Julgeolekupolitsei Peaamet

Julgeolekupolitsei Peaamet (saksa keeles "Hauptamt der Sicherheitspolizei") (lühend Sipo või SiPo) oli natsionaalsotsialistliku Saksa Riigi sisejulgeolekuasutus aastatel 1936–1939.
Julgeolekupolitsei Peaamet allus otse SS-Reichsführer ja Saksa Politsei Juhile (saksa keeles "RFSS und Chef der deutschen Polizei") Heinrich Himmlerile.
1939. aastal liideti "Julgeolekupolitsei Peaamet" loodud Riigi Julgeoleku Peaametisse, III Peaametina.
Juht, juhtkond ja organisatsioon.
Julgeolekupolitsei Peaametit juhtis Julgeolekupolitsei ja SD ülem Reinhard Heydrich, tema asetäitja oli Werner Best.
Julgeolekupolitsei Peaametile allusid:
Keava peakraav

Keava peakraav (ka "Valtu-Keava peakraav") on kraav Raplamaal Kehtna vallas Linnaaluste ja Põrsaku külas.
Peakraavi pikkus on 5,8 km ning see suubub Põrsaku külas vasakult Vigala jõkke (86,6 km suudmest). Peakraavi valgla on 4,2 km². Peakraav algab Linnaaluste külas Keava raba põhjaservas ja Kõnnumaa maastikukaitseala piiril. Lähte piirkonda jäävad ka Keava põlispuud (park) ja Keava kahar mänd. Kraavi ületab Keava–Hõreda tee. Suudmest umbes 700 m edelas kulgeb Hertu–Põrsaku–Keava tee, umbes 1300 m edelas kulgeb Tallinna–Pärnu raudtee.
Peakraav on mitteavalik veekogu, mille piiranguvöönd on 50 m.
Keava peakraavi keskkonnaregistri kood on VEE1110500.
Sõrve maantee

Sõrve maantee on tänav Saaremaal Salme alevikus. See on osa Kuressaare–Sääre maanteest. 
Tänav kulgeb alates Salme jõest lõunasse kuni aleviku piirini. Jõest põhja pool on tänava nimi kuni aleviku piirini Kuressaare maantee.
Tänava ääres asuvad Salme Rahvamaja / Sõrve Külalistemaja, bussipeatus.
Moḩammad ‘Omar

Moḩammad ‘Omar (umbes 1960 Nodeh Kandahāri lähedal – 23. aprill 2013 Pakistan) oli Ţālebāni usuline ja poliitiline juht (mulla). 
Ta kuulus eri andmetel Durrani hõimuliidu Popalzai või Noorzai hõimu. Afganistani islamivaimulikud nimetasid ta Amir ul-Mumininiks ehk kõikide usklike kaitsjaks. 
Pärast Ţālebāni kukutamist 2001. aasta sügisel nähti teda viimati Kandahāris, kust ta põgenes sama aasta detsembris. Ameerika Ühendriikide sõjaväeluure andmetel peitis ta end Pakistanis ning juhtis sealt võitlust Ḩāmid Karzay valitsuse ja NATO julgeolekujõudude vastu. 
Moḩammad ‘Omarile kuuletusid teised selle piirkonna väljapaistvad sõjaväejuhid, näiteks Jalāloddīn Ḩaqqānī. Samuti tegi Moḩammad ‘Omariga koostööd Gulbuddīn Ḩekmatyār. 
29. juulil 2015 teatasid Afganistani võimud, et nende andmetel on mulla ‘Omar üle kahe aasta surnud. Afganistani võimude käsutuses oleva info järgi suri ta aprillis 2013 Pakistanis loomulikku surma. 30. juulil 2015 kinnitas tema surma ka Ţālebān.
Nõukogude-Afganisatani sõda ja radikaliseerumine.
Võitles mudžahadiinina rühmituse Harakat-i-Inqilab-i-Islami koosseisus Nõukogude armee ning komandör Nēk Moḩammadi alluvuses 1989–1992 Moḩammad Najībullāh' režiimi vastu.
Eleanor

Eleanor on naise eesnimi.
Ameerika Ühendriigid.
USA-s kuulus Eleanor alates 1880. aastast, mil vastavat statistikat pidama hakati, 200 kõige populaarsema tüdrukunime hulka. 1895 jõudis see esimest korda 100 ja 1911 50 populaarseima tüdrukunime sekka. Kõige kõrgemaks kohaks jäi 1920. aasta 25. koht. 1937 langes Eleanor välja 50, 1943 100, 1951 200 ja 1969 500 populaarseima tüdrukunime hulgast. Kõige madalamaks kohaks jäi 1986. aasta 693. koht. Eleanor tõusis 1996 taas 500 ja 2010 200 kõige populaarsema nime hulka. 2011. aastal oli see juba 150. kohal.
Eesti.
Eestis elas rahvastikuregistri andmetel 2. detsembri 2015 seisuga 70 Eleanori-nimelist inimest.
Inter-Services Intelligence

Directorate for Inter-Services Intelligence (lühem nimetus Inter-Services Intelligence, lühend ISI; urdu keeles: بین الخدماتی سراغرسانی‎)) on Pakistani luureteenistus. Selle praegune juht on kindralleitnant Ahmad Shuja Pasha, kes asus sellele ametikohale 2008. aasta septembris.
Rõue jõgi

Rõue jõgi (ka "Kuusiku jõgi", kesk- ja alamjooksul ka "Sillakõrtsu jõgi") on jõgi Raplamaal Kehtna vallas Hiie, Kalbu, Kumma, Käbiküla, Lellapere, Nadalama, Ohekatku, Palasi, Rõue, Saunaküla külas ja Kehtna alevikus, ning Rapla vallas Iira, Juula, Raela ja Väljataguse külas.
Jõgi suubub Väljataguse külas vasakult Vigala jõkke (69,1 km suudmest). Jõgi algab Palasi ja Ohekatku küla piiril, Kõnnumaa maastikukaitsealal. Lähtest umbes 1 km põhja poole jääb Keava raba, umbes 700 m kagu poole jääb Palasi raba (Lalli raba), umbes 1,5 km edelasse jääb Tallinna–Pärnu raudteeliin.
Rõue külas ületab jõe Tallinna–Rapla–Türi maantee. Nadalama ja Kalbu küla piiril ületab jõe Nadalama–Kalbu tee, samas läbib jõgi Räägu järve (Kehtna paisjärv). Käbiküla ja Kehtna aleviku piiril ületab jõe Kehtna–Põlma tee (Lassi sild). Raela, Väljataguse ja Juula küla piiril ületab jõe Rapla–Järvakandi–Kergu maantee (Sillakõrtsi sild). Suudmest umbes 1,8 km loodesse jääb Kuusiku lennuväli.
Jõgi on vähese orgaanilise aine sisaldusega heleda veega avalik veekogu, mille piiranguvöönd on 100 m. Jõe vett kasutavad majanduslikult (vee erikasutusloaga) ettevõtted Kehtna Elamu OÜ ja MTÜ Elupuu.
Rõue jõe registrikood on VEE1110600.
Kane'i laht

Kane'i laht (inglise "Kane Basin") on Põhja-Jäämere osa Gröönimaa looderanniku ja Kanada põhjapoolseima saare Ellesmere'i vahel. Ta ühendab Smithi väina Kennedy väinaga ja on Narese väina osa. Gröönimaa rannikul jääb ta kirdes asuva Washingtoni maa ja edelas asuva Inglefieldi maa vahele. Ellersmere'i rannikul jääb ta Johani poolsaare ning Victoria ja Alberti mägede vahele.
Lahe pikkus on umbes 180 km ja suurim laius on umbes 130 km. Ümbritseb Washingtoni maa, Rasmusseni maa ja Inglefieldi maa rannikut. 
Kane'i laht nimetati Elisha Kane'i auks, kelle juhitud ekspeditsioon ületas lahe, kui nad otsisid 1854. aastal kadunud Franklini ekspeditsiooni.
Kennedy väin

Kennedy väin (inglise "Kennedy Channel", taani "Kennedy Kanalen") on väin Põhja-Jäämeres Gröönimaa ja Kanada põhjapoolseima saare Ellesmere'i vahel. Ta ühendab Kane'i lahte Halli lahega ja on Narese väina osa.
Väina pikkus on umbes 130 km ja laius on 24–32 km, keskmine sügavus 180–340 meetrit. Väinas on kolm saart: Taanile kuuluvad Franklini saar ja Crozieri saar ning Taani ja Kanada vaidlusalune Tartupaluk ehk Hansu saar. Väina lõunapiir ühendab Jacksoni ja Lawrence'i neeme, väina põhjapiir ühendab Bairdi ja Mortoni neeme.
Väina kaldad on asustamata. Looderannik Ellersmere'il on väga kaljune. Seal asuvat mäeahelikku nimetatakse Victoria ja Alberti mägedeks ning väina kaldal kerkib ta 1930 m kõrgusele (see pole aheliku kõrgeim tipp). Väina kagukaldaks on Gröönimaa poolsaar Washingtoni maa.
Väina nimetas Elisha Kane 1854. aastal oma teise polaarekspeditsiooni käigus, kui ta kadunud John Franklini ekspeditsiooni otsis. Pole selge, millise Kennedy auks sai väin nime. Võib-olla oli see polaaruurija William Kennedy, kellega ta tutvus paar aastat varem, kui mõlemad osalesid Franklini ekspeditsiooni otsimises, aga enamik ajaloolasi usub, et väin on saanud nime John Pendleton Kennedy auks, kes oli Ameerika Ühendriikide mereväe-riigisekretär 1852–1853.
Baitullah Mehsud

Baitullah Mehsud (1974 – august 2009) oli Pakistani Waziristani provintsi juhtiv sõjapealik ning Tehrik-i-Taliban Pakistani juht. Tema käsutuses võis olla ligi 5000 võitlejat ning samuti võis ta korraldada Benazir Bhutto mõrvamise.
Idritsa

Idritsa on alev Venemaa Pihkva oblastis Sebeži rajoonis. Asub Idritsa jõe ääres.
Alevit läbib Moskva–Riia raudtee.
Fassaad

Fassaad (prantsuse keeles "façade", ladina keeles "facies", nägu) on hoone esinduskülg, teistest sama hoone külgedest arhitektuurse lahenduse, kujunduselementide või muude tunnuste põhjal selgelt eristuv külg. See on harilikult hoone esisein, kuid võib olla ka tagasein või külgsein.
Sõna "fassaad" tuleb prantsuse keelest, kus "façade" tähendab esikülge ja nägu.
Argikeeles nimetatakse fassaadiks hoone kõiki välisseinu.
Arhitektuuris on hoone fassaad sageli projekteerimise seisukohast väga oluline, sest kujundab hoone üldmulje.
Paljude majade fassaad on ajalooline ja kohalikud eeskirjad või teised seadused piiravad selle muutmist või isegi keelavad seda.
Uue maja projekteerimisel tuleb arvestada, et fassaad läheks kokku ümbrusega, sealhulgas lähedaolevate majade fassaadidega.
Kõrghoone fassaad.
Tänapäeva arhitektuuris, eriti kõrghoonetes, on fassaadi järgi sageli raske kindlaks teha maja korruste arvu. Näiteks võib fassaad olla kujundatud klaasseinana, milles siiski on näha betoonist põrandaplaate.
Mõnikord, eriti kõrghoonetes, võidakse fassaadilt nõuda vastavust kindlale tulekindlusklassile, näiteks kui kaks hoonet on teineteisele väga lähedale ehitatud, et vähendada tule leviku tõenäosust ühest hoonest teise. Sel juhul võib fassaadil olla vaja kasutada kindla tulekindlusklassi aknaid ja uksi, et seinal oleks vajalik tulekindlusklass. Tuletõkkeseintes võib olla kasutatud näiteks mineraalvilla. Ükskõik, kas fassaad mingile tulekindlusklassile vastab või ei, tuleb kõrghoonete fassaadide juures alati tulekindlusega arvestada, sest fassaadi tükid võivad alla kukkudes kahju tekitada nii jalakäijatele, tuletõrjujatele kui tuletõrjevoolikutele. Tulekahju purustab aknad ja sulatab üles aknaraamid, mis tavaliselt on tehtud alumiiniumist, sest alumiiniumi sulamistemperatuur on 660 °C, aga tulekahjus võib temperatuur küündida 1100 °C-ni.
Mõned ehituseeskirjad seavad piiranguid sellele, kui suurt osa maja fassaadist tohivad aknad katta.
Fassaadid filmitööstuses.
Filmitööstuses on paljud majadena esitatavad ehitised üksnes fassaadid, mida on palju odavam rajada kui päris ehitisi, liiatigi ei laiene neile ehituseeskirjad. Neid hoiavad sageli tagantpoolt püsti toed ning seal võivad olla mingid kastid või redelid, mille abil näitlejad kaamera vaatevälja või sealt ära astuvad.
Ainult fassaadidest koosnevad ka potjomkini külad.
Ḩakīmullāh Mehsūd

Ḩakīmullāh (Hakim Ullah, Hakeemullah) Mehsūd (puštu: حکیم اللہ محسود/ urdu: حکیم اللہ محسود; umbes 1979 – 1. november 2013) oli Tehrik-i-Taliban Pakistani juht. Enne Baitullah Mehsudi surma tema asetäitja.
Ta hukkus 1. novembril 2013 droonirünnaku käigus.
Raudalu

Raudalu on asum Tallinnas Nõmme linnaosas. Asum paikneb linnapiiri ääres, külgnedes Ülemistejärve, Liiva ja Männiku asumiga. Raudalu asum piirneb ka Rae, Kiili ja Saku vallaga. Asumi pindala on 1,8 km². 
Ajalugu.
Kõige vanemad andmed Raudalu (vanema nimega Raudaru) kohta pärinevad 17. sajandist. 1689. aastal välja antud Holmbergi kaardil märgiti ära Raudarro kõrts (rootsi keeles "Raudarro krog"), mille nime on kirjutatud ka Raudaro kujul.
Raudalu asumit läbis vana kaubatee, mis viis Pärnu jõe suudmes asunud kaubitsemiskohale, haruteega Sakalasse. 1949. aastast on selle tee ametlik nimi olnud Viljandi maantee.
Kõrtsi juurde tekkis hiljem samanimeline küla, mille täpne tekkeaeg pole teada. 19. sajandi lõpu ja 20. sajandi alguse sõjaväekaartidel on kõrtsi lähedale märgitud ära talu, mida kutsuti Raudtaluks. Ilmselt on asumi tänapäevane nimi tekkinud selle talu nime ja koha varasema nime (Raudaru) sümbioosina.
Üks osa Raudalu asumist on Raku allasum, mis tekkis kunagise karusloomakasvanduse juurde. See asutus oli varem paiknenud Pirita-Kosel, kuid kolis hiljem ümber Raudalusse. Nõukogude ajal kandis asutus nime Raku karusloomakasvatuse sovhoos ning sellel oli filiaal ka Keila lähedal.
Raudalu küla põhjaosa liideti Tallinnaga 1958. aastal ning samal ajal hakati seal ka tänavanimesid määrama.
Rahvastik.
2016. aastal moodustasid 0–17aastased asumi elanikkonnast 18–22% ja üle 68aastased 10–19%, eestlaste osakaal asumi elanikkonnas oli 50–79%.
Olulisemad objektid.
Asumi territooriumile jääb Balbiino jäätisemuuseum, mis avati 2014. aastal.
Loodus.
Suure osa asumi territooriumist võtab enda alla Raudalu mets, millest kulgeb läbi Viljandi maantee. Asumi territooriumil asuvad Raudalu kivid, mis kuuluvad kaitstavate loodusobjektide hulka.
Raudalu asumi tänavad.
Mitu tänavat sai nime endise Raku karusloomakasvanduse järgi: Hõberebase tänav, Karuse tänav, Piibri tänav, Sinirebase tänav. Asumis on veel Halu tänav, Hao tänav, Hiidtamme tänav, Kaarla tänav, Kume tänav, Kura tänav, Kõnnu tänav, Mustika tänav, Pinu tänav, Riida tänav ja Viljandi maantee.
Kommunarka

Eriobjekt Kommunarka (vene keeles Спецобъект «Коммунарка») oli Venemaal Moskva oblastis asuv endise NSV Liidu Siseasjade Rahvakomissariaadi rahvakomissari Genrih Jagoda suvila, kus aastail 1931–1950 hukati ja maeti NSV Liidu Siseasjade Rahvakomissariaadi Erinõupidamise otsusega Nõukogude Liidu partei- ja riigitegelasi ning sõjaväelasi.
Eriobjekt Kommunarka asub Moskva linna ümbritsevalt Moskva ringteelt Kaluga poole suunduva maantee 24. kilomeetril. 
Endisel erirežiimiga objektil hukati ja maeti poliitiliste repressioonide käigus teadaolevalt Aleksei Rõkov, Nikolai Buhharin, Nikolai Krestinski, Bela Kun ja Dmitri Pavlov.